P9_TA(2022)0300

Cosaint leasanna airgeadais an Aontais Eorpaigh – calaois a chomhrac – tuarascáil bhliantúil 2020

Rún ó Pharlaimint na hEorpa an 7 Iúil 2022 maidir le cosaint leasanna airgeadais an Aontais Eorpaigh – an comhrac i gcoinne na calaoise – tuarascáil bhliantúil 2020 (2021/2234(INI))

(2023/C 47/20)

Tá Parlaimint na hEorpa,

— ag féachaint d’Airteagail 310(6) agus 325(5) den Chonradh ar Fheidhmiú an Aontais Eorpaigh (CFAE),

— ag féachaint do na rúin uaithi roimhe seo ar na tuarascálacha bliantúla ón gCoimisiún agus ón Oifig Eorpach Frith-Chalaoise (OLAF),

— ag féachaint do thuarascáil ón gCoimisiún an 20 Meán Fómhair 2021 dar teideal “An 32ú Tuarascáil Bhliantúil maidir le cosaint leasanna airgeadais an Aontais Eorpaigh – an comhrac i gcoinne na calaoise – 2020” (COM(2021)0578),

— ag féachaint do Thuarascáil OLAF 2020 (1) agus do Thuarascáil Bhliantúil 2020 Choiste Maoirseachta OLAF (2),

— ag féachaint do Thuairim Uimh. 1/2021 ó Choiste Maoirseachta OLAF ó mhí Eanáir 2021 maidir leis na moltaí ó OLAF nár lean na húdaráis ábhartha,

— ag féachaint do Thuarascáil Bhliantúil 2021 Oifig an Ionchúisitheora Phoiblí Eorpaigh (OIPE),

— ag féachaint do thuarascáil bhliantúil Chúirt Iniúchóirí na hEorpa (CIE) maidir le cur chun feidhme bhuiséad an Aontais agus maidir leis na gníomhaíochtaí arna maoiniú ag an 8ú, an 9ú, an 10ú agus an 11ú Ciste Eorpach Forbraíochta (CEFanna) don bhliain airgeadais 2020, mar aon leis na freagraí ó na hinstitiúidí,

— ag féachaint don fhoilseachán ó Chúirt Iniúchóirí na hEorpa dar teideal 2020 EU audit in brief – Introducing the 2020 annual reports of the European Court of Auditors [Iniúchadh 2020 an Aontais i mbeagán focal – tuarascálacha bliantúla 2020 Chúirt Iniúchóirí na hEorpa],

— ag féachaint do Rialachán (AE, Euratom) Uimh. 883/2013 ó Pharlaimint na hEorpa agus ón gComhairle an 11 Meán Fómhair 2013 maidir le himscrúduithe arna ndéanamh ag an Oifig Eorpach Frith-Chalaoise (OLAF) (3),

— ag féachaint do Rialachán (AE, Euratom) 2020/2223 an 23 Nollaig 2020 lena leasaítear Rialachán (AE, Euratom) Uimh. 883/2013 maidir le comhar le hOifig an Ionchúisitheora Phoiblí Eorpaigh agus éifeachtacht imscrúduithe na hOifige Eorpaí Frith-Chalaoise (Rialachán OLAF) (4),

— ag féachaint do Threoir (AE) 2019/1937 ó Pharlaimint na hEorpa agus ón gComhairle an 23 Deireadh Fómhair 2019 maidir le cosaint do dhaoine a thuairiscíonn sáruithe ar dhlí an Aontais (5),

— ag féachaint do Thuarascáil Speisialta Uimh. 01/2019 ó Chúirt Iniúchóirí na hEorpa (CIE) dar teideal Fighting fraud in EU spending: action needed [Comhrac i gcoinne na calaoise i gcaiteachas an Aontais: an gá le gníomhaíocht],

— ag féachaint do thuarascáil an Choimisiúin ó Mheán Fómhair 2021 dar teideal VAT Gap Report 2021 [Tuarascáil Bhearna CBL 2021],

— ag féachaint do Threoir (AE) 2017/1371 ó Pharlaimint na hEorpa agus ón gComhairle an 5 Iúil 2017 maidir leis an gcomhrac in aghaidh na calaoise ar leasanna airgeadais an Aontais trí bhíthin an dlí choiriúil (Treoir PIF) (6),

— ag féachaint do thuarascáil ón gCoimisiún an 6 Meán Fómhair 2021 maidir le cur chun feidhme Threoir (AE) 2017/1371 ó Pharlaimint na hEorpa agus ón gComhairle an 5 Iúil 2017 maidir leis an gcomhrac in aghaidh na calaoise ar leasanna airgeadais an Aontais trí bhíthin an dlí choiriúil (COM(2021)0536),

— ag féachaint do Rialachán (AE) 2017/1939 an 12 Deireadh Fómhair 2017 lena gcuirtear chun feidhme comhar feabhsaithe maidir le bunú Oifig an Ionchúisitheora Phoiblí Eorpaigh (Rialachán OIPE) (7),

— ag féachaint do Chinneadh (AE) 2019/1798 ó Pharlaimint na hEorpa agus ón gComhairle an 23 Deireadh Fómhair 2019 lena gceaptar Príomh-Ionchúisitheoir Eorpach Oifig an Ionchúisitheora Phoiblí Eorpaigh (8),

— ag féachaint do theachtaireacht ón gCoimisiún an 14 Nollaig 2020 dar teideal on the review of the European Union under the Implementation Review Mechanism of the United Nations Convention against Corruption [maidir leis an athbhreithniú ar an Aontas Eorpach faoin Sásra um Athbhreithniú ar Chur Chun Feidhme Choinbhinsiúin na Náisiún Aontaithe in aghaidh an Éillithe] (UNCAC) (COM(2020)0793),

— ag féachaint do theachtaireacht ón gCoimisiún an 30 Meán Fómhair 2020 dar teideal 2020 Rule of Law Report – The rule of law situation in the European Union [Tuarascáil 2020 maidir leis an Smacht Reatha – Staid an smachta reachta san Aontas Eorpach] (COM(2020)0580),

— ag féachaint do Chinneadh (AE, Euratom) 2020/2053 ón gComhairle an 14 Nollaig 2020 maidir le córas acmhainní dílse an Aontais Eorpaigh (9),

— ag féachaint do Rialachán (AE, Euratom) 2020/2092 ó Pharlaimint na hEorpa agus ón gComhairle an 16 Nollaig 2020 maidir le córas ginearálta coinníollachta chun buiséad an Aontais a chosaint (10),

— ag féachaint do theachtaireacht ón gCoimisiún an 29 Aibreán 2019 dar teideal Commission Anti-Fraud Strategy: enhanced action to protect the EU budget [Straitéis Frith-Chalaoise an Choimisiúin: gníomhaíocht mhéadaithe chun buiséad an Aontais a chosaint] (COM(2019)0196),

— ag féachaint do Rialachán (AE) Uimh. 250/2014 ó Pharlaimint na hEorpa agus ón gComhairle an 26 Feabhra 2014 lena mbunaítear clár chun gníomhaíochtaí i réimse na cosanta ar leasanna airgeadais an Aontais Eorpaigh a chur chun cinn (an clár Hercule III) (11),

— ag féachaint do thuarascáil ón gCoimisiún an 16 Nollaig 2021 dar teideal “Meastóireacht chríochnaitheach ar Rialachán (AE) Uimh. 250/2014 ó Pharlaimint na hEorpa agus ón gComhairle an 26 Feabhra 2014 lena mbunaítear clár chun gníomhaíochtaí i réimse na cosanta ar leasanna airgeadais an Aontais Eorpaigh a chur chun cinn (an clár Hercule III) agus lena n-aisghairtear Cinneadh Uimh. 804/2004/CE” (COM(2021)0809),

— ag féachaint do Rialachán (AE) 2021/785 ó Pharlaimint na hEorpa agus ón gComhairle an 29 Aibreán 2021 lena mbunaítear Clár Frithchalaoise an Aontais Eorpaigh (12),

— ag féachaint do theachtaireacht ón gCoimisiún an 14 Aibreán 2021 dar teideal on the EU Strategy to tackle Organised Crime 2021-2025 [maidir le Straitéis an Aontais chun dul i ngleic leis an gCoireacht Eagraithe 2021-2025] (COM(2021)0170),

— ag féachaint do mholadh uaithi an 17 Feabhra 2022 chuig an gComhairle agus chuig Leas-Uachtarán an Choimisiúin / Ardionadaí an Aontais do Ghnóthaí Eachtracha agus don Bheartas Slándála maidir le héilliú agus cearta an duine (13),

— ag féachaint do thuairim ón Abhcóide Ginearálta an 9 Meán Fómhair 2021 i gCás C-213/19, an Coimisiún Eorpach v Ríocht Aontaithe na Breataine Móire agus Thuaisceart Éireann (14),

— ag féachaint do bhreithiúnas ón gCúirt (an Mór-Dhlísheomra) an 8 Márta 2022 i gCás C-213/19, an Coimisiún Eorpach v Ríocht Aontaithe na Breataine Móire agus Thuaisceart Éireann (15),

— ag féachaint do bhreithiúnas ón gCúirt Ghinearálta an 1 Meán Fómhair 2021 i gCás T-517/19, Andrea Homoki v an Coimisiún Eorpach (16),

— ag féachaint do Riail 54 dá Rialacha Nós Imeachta,

— ag féachaint don tuarascáil ón gCoiste um Rialú Buiséadach (A9-0175/2022),

A. de bhrí go bhfuil freagracht chomhroinnte de jure ar na Ballstáit agus ar an gCoimisiún, agus go gcaithfidh siad oibriú i ndlúthchomhar le chéile chun leasanna airgeadais an Aontais a chosaint agus chun an chalaois agus an t-éilliú a chomhrac; de bhrí, de facto, go mbainistíonn údaráis na mBallstát tuairim agus trí cheathrú de chaiteachas bhuiséad an Aontais agus go mbailíonn siad acmhainní dílse traidisiúnta (ADT) an Aontais;

B. de bhrí gur cheart don Choimisiún a fhreagrachtaí faoi seach faoin mbainistíocht chomhroinnte as maoirsiú, rialú agus iniúchóireacht a chomhlíonadh;

C. de bhrí, i gcomhréir le hAirteagal 83 CFAE, go bhfuil an t-éilliú ar cheann de na coireanna fíorthromchúiseacha a bhfuil gné thrasteorann ag baint leo;

D. de bhrí go mbíonn leasanna airgeadais an Aontais agus geilleagar an Aontais ina iomláine á gcur i mbaol de dheasca iarmhairtí an éillithe, ar bagairt thromchúiseach é ar an daonlathas, ar chearta bunúsacha agus ar an smacht reachta ó cheann ceann na hEorpa, agus go bhfuil tionchar díobhálach tromchúiseach aige sin ar mhuinín na saoránach as institiúidí daonlathacha san Aontas agus sna Ballstáit;

E. de bhrí gur gá aghaidh a thabhairt ar bhealach leormhaith ar éagsúlacht na gcóras dlí agus riaracháin sna Ballstáit chun neamhrialtachtaí a shárú agus chun an chalaois agus an t-éilliú a chomhrac;

F. de bhrí gur foinse thábhachtach ioncaim do bhuiséid náisiúnta atá in CBL agus de bhrí gur 12,3 % d’ioncam buiséid iomlán an Aontais in 2020 a bhí in acmhainní dílse bunaithe ar CBL;

1. á chur in iúl gur geal léi an 32ú tuarascáil bhliantúil maidir le cosaint leasanna airgeadais an Aontais Eorpaigh agus an comhrac i gcoinne na calaoise 2020 (tuarascáil PIF), agus á chur in iúl gur geal léi gur glacadh leagan grafach nua, ar cinnte go bhfuil sé níos inrochtana ag saoránaigh an Aontais;

2. á mheabhrú gurbh í 2020 bliain dheireanach an chreata airgeadais ilbhliantúil (CAI) don tréimhse 2014-2020, in ainneoin nach gá na cláir a thabhairt i gcrích go dtí 2023, agus gur in 2020 freisin a glacadh CAI 2021-2027, NextGenerationEU agus an sásra coinníollachta maidir leis an smacht reachta;

3. ag tabhairt dá haire go bhfuil gach ceann de na 26 Bhallstát atá faoi cheangal ag Treoir PIF tar éis fógra a thabhairt faoi thrasuí iomlán a príomhfhorálacha sa dlí náisiúnta; ag tabhairt dá haire, áfach, go leagtar béim sa tuarascáil ón gCoimisiún maidir le cur chun feidhme Threoir (AE) 2017/1371 ar shaincheisteanna comhréireachta atá fós gan réiteach, lena n-áirítear saincheisteanna maidir le himscrúduithe agus ionchúisimh éifeachtacha ag OIPE a chumasú; á iarraidh ar an gCoimisiún faireachán a dhéanamh ar chúrsaí agus na Ballstáit a spreagadh na saincheisteanna sin a réiteach, agus tuairisciú don údarás um urscaoileadh i ndáil leis sin;

4. ag tabhairt dá haire go leagtar béim i dtuarascáil PIF ar na rioscaí a bhaineann le paindéim COVID-19 ó thaobh ioncaim agus caiteachais de; ag tabhairt dá haire, go háirithe, gur cosúil go ndearna calaois chustaim difear do Bhallstáit an Aontais ar leibhéil éagsúla; ag tabhairt dá haire, ina theannta sin, go gcuireann úsáid nósanna imeachta simplithe agus cáilíocht níos ísle na sonraíochtaí tairisceana san éigeandáil an soláthar poiblí iomaíoch i mbaol, go háirithe tríd an riosca go mbeidh coinbhleachtaí leasa agus éilliú ann a mhéadú, agus trí chostais a bhoilsciú nó trí cháilíocht an chur chun feidhme a laghdú; ag tabhairt dá haire gur díríodh go cuí ar earnáil an chúraim sláinte agus ar an tSaoráid Téarnaimh agus Athléimneachta (RRF), agus ar na rioscaí breise;

5. á chur i bhfios go láidir go bhféadfadh sé go mbeadh deiseanna ag baint le COVID-19 do lucht na calaoise mar gheall ar an méadú atá tagtha ar na rioscaí a bhaineann le bainistiú na géarchéime agus mar gheall ar nósanna imeachta simplithe agus práinneacha a bheith tugtha isteach i gcomhthéacs na paindéime, atá i mbaol a mí-úsáide; á chur i bhfios go láidir, ina theannta sin, go bhfuil brú méadaithe ar na húdaráis a bhainistíonn cistí an Aontais de bharr moilleanna agus imthosca struis nua a d’fhéadfadh dul chun tairbhe do lucht na calaoise, tríd an mboilsciú, mar shampla; ag cur béim ar an bhfíoras gur gá, i ngeall ar na rioscaí nua sin go léir, na straitéisí rialaithe a oiriúnú agus díriú ar chosc trí bhearta maolaitheacha sonracha agus trí ghníomhaíochtaí spriocdhírithe chun neamhrialtachtaí agus calaois amach anseo a bhrath; á iarraidh ar na Ballstáit go léir ardleibhéal rialaithe agus faireacháin a choinneáil ar chaiteachas éigeandála, go háirithe i gcomhthéacs nósanna imeachta práinneacha; á mheabhrú a thábhachtaí atá sé an t-aistriú chuig nósanna imeachta ríomhsholáthair a thabhairt chun críche;

6. á chur in iúl go bhfuil sí den tuairim gur gá breithniú ar leith a dhéanamh, faoi chuimsiú na hiar-mheastóireachta ar CAI 2014-2020, ar an taithí a fuarthas le linn ráig COVID-19; á iarraidh ar an gCoimisiún gnéithe a bhaineann le measúnú riosca, bainistiú riosca agus bearta maolaitheacha i ndáil le neamhrialtachtaí agus calaois a chomhtháthú go cuí sna meastóireachtaí sin, mar chomhpháirteanna d’anailís chuimsitheach ar éifeachtacht, éifeachtúlacht, comhleanúnachas, ábharthacht agus breisluach an Aontais, agus mar cheachtanna le haghaidh dearaidh agus iompair sa todhchaí; á chur in iúl go bhfuil sí den tuairim gur cheart an iar-mheastóireacht ar CAI a thabhairt i gcrích ar a dhéanaí roimh an meastóireacht mheántéarma ar CAI 2021-2027 chun foghlaim ón am atá caite agus chun ullmhú níos fearr don todhchaí trí na conclúidí ar thángthas orthu / na ceachtanna a foghlaimíodh a dhíriú isteach i bhfeabhsú CAI 2021-2027; á iarraidh ar an gCoimisiún scrúdú a dhéanamh, i ndiaidh na meastóireachta ar CAI 2014-2020, ar cibé a baineadh amach spriocanna CAI 2014-2020, ar an gcaoi a raibh caiteachas ar chláir ina rannchuidiú le spriocanna an Aontais agus na mBallstát, agus ar an gcaoi a ndearna calaois agus éilliú difear do chistí an Aontais sa tréimhse sin;

7. á mheabhrú go gcuirtear EUR 1,8 trilliún ar fáil don Aontas le creat airgeadais ilbhliantúil (CAI) nua 2021-2027 in éineacht le plean téarnaimh NextGenerationEU agus gurb ionann sin agus cistí nach bhfacthas a leithéid cheana; á chur i bhfáth go bhfuil gá le leibhéal airde agus rialaithe nach bhfacthas a leithéid cheana chun a ráthú go mbeidh na cistí sin ina rannchuidiú ar an mbealach is fearr is féidir le spriocanna coiteanna an Aontais a bhaint amach;

8. á chur i bhfáth go bhfuil gá le trédhearcacht iomlán sa chuntasacht le haghaidh na n-aistrithe agus na n-iasachtaí dá bhforáiltear faoi RRF agus á iarraidh ar an gCoimisiún a fhoráil go mbeidh rochtain iomlán ag an bParlaimint ar fhaisnéis;

Neamhrialtachtaí calaoiseacha agus neamhchalaoiseacha a braitheadh

9. ag tabhairt dá haire gurbh ionann líon iomlán na neamhrialtachtaí calaoiseacha agus neamhchalaoiseacha a tuairiscíodh in 2020 agus 11 755 chás ar an iomlán, agus go raibh luach thart ar EUR 1,46 billiún i gceist leo; ag tabhairt dá haire gur ann do chur chuige nua le haghaidh CAI 2021-2027, lena ndírítear ar bhreisluach an Aontais;

10. ag tabhairt dá haire gurb ionann líon na neamhrialtachtaí a bhraitear mar neamhrialtachtaí calaoiseacha agus léiriú ar an leibhéal braite agus ar acmhainneacht na mBallstát agus comhlachtaí an Aontais teacht roimh chalaois fhéideartha, agus á mheabhrú nach táscaire díreach é ar an leibhéal calaoise a dhéanann difear do bhuiséad an Aontais nó do Bhallstát sonrach; ag tabhairt dá haire go dtugann brath agus tuairisciú neamhrialtachta le tusicint go bhfuil bearta ceartaitheacha déanta chun leasanna airgeadais an Aontais a chosaint agus, aon uair is ábhartha, gur bhfuil imeachtaí coiriúla seolta;

11. ag tabhairt an líon neamhrialtachtaí calaoiseacha a tuairiscíodh in 2020 (1 056 gcás) agus a luach airgeadais gaolmhar dá haire (thart ar EUR 374 mhilliún); ag tabhairt dá haire go bhfuil an líon neamhrialtachtaí calaoiseacha a braitheadh an-éagsúil ó Bhallstát go chéile; á mheabhrú gur léiriú atá sna figiúirí sin ar thorthaí iarrachtaí na mBallstát an chalaois agus gníomhaíochtaí neamhdhleathacha eile a chomhrac, agus nár cheart iad a thuiscint mar léiriú ar an leibhéal calaoise sna Ballstáit; á chur in iúl gur cúis bhuartha di na cuir chuige éagsúla atá ann ó Bhallstát go chéile maidir leis an dlí coiriúil chun buiséad an Aontais a chosaint; á iarraidh ar an gCoimisiún aghaidh a thabhairt ar na neamhréireachtaí idir cleachtais na mBallstát agus machnamh a dhéanamh ar bhearta nua comhchuibhithe a thabhairt isteach;

12. ag tabhairt dá haire gur tháinig laghdú ar líon na gcásanna a tuairiscíodh in 2020 i gcomparáid leis an meán 5 bliana (2016-2020) le haghaidh neamhrialtachtaí calaoiseacha agus neamhchalaoiseacha araon a bhaineann le hioncam an Aontais, agus gur tháinig méadú ar an luach airgeadais gaolmhar le haghaidh neamhrialtachtaí calaoiseacha ach gur tháinig laghdú air i gcás neamhrialtachtaí neamhchalaoiseacha;

13. á chur san áireamh go raibh líon na neamhrialtachtaí neamhchalaoiseacha a cláraíodh in 2020 (10 699 gcás, ar bhain 6 696 díobh le caiteachas) níos ísle ná mar a bhí sna blianta roimhe sin, agus nach féidir an laghdú ar bhrath agus ar thuairisciú i réimsí áirithe caiteachais a mhíniú go héasca agus gur ábhar imní é; ag tabhairt dá haire gurb ionann luach airgeadais iomlán gaolmhar na gcásanna sin agus tuairim agus EUR 1,09 billiún;

14. á chur i bhfios go láidir nach féidir an titim ar líon iomlán na neamhrialtachtaí tuairiscithe a mheas mar chomhartha d’fhorbairt dhearfach nó dhiúltach inti féin, ach gur cheart breathnú uirthi i gcomhthéacs dúshláin nua atá ag teacht chun cinn agus mar nasc le bealaí nua chun cistí an Aontais a bhainistiú agus a chaitheamh;

15. ag tabhairt dá haire go bhfuil an chalaois ag éirí níos tarraingtí do ghrúpaí coireachta eagraithe ( 17 ) ; á cur in iúl gur oth léi nach bhfuil reachtaíocht shonrach i bhfeidhm ag go leor Ballstát chun dul i ngleic go héifeachtach leis an gcoireacht eagraithe, lena n-áirítear coireacht ar de chineál maifia í, atá ag fás i gcónaí, go háirithe maidir le gníomhaíochtaí trasteorann;

16. á chur in iúl go bhfuil sí den tuairim, maidir le coireanna arna ndéanamh ag oifigigh rialtais, go ndéanann siad difear suntasach do leasanna airgeadais an Aontais, agus go bhfuil gá, dá bhrí sin, le creat cuimsitheach éifeachtach frithéillithe sna Ballstáit;

Ioncam – calaois maidir le hacmhainní dílse

17. ag tabhairt dá haire gur tuairiscíodh 451 mhírialtacht mar chalaois a bhaineann le hioncam in 2020, agus go bhfuil sé sin 9 % níos ísle ná meánlíon na gcásanna a tuairiscíodh gach bliain idir 2016 agus 2020; ag tabhairt dá haire, ina theannta sin, go raibh méid na n-acmhainní dílse traidisiúnta a measadh agus a suíodh agus a ndearnadh difear dóibh in 2020 (EUR 108 milliún) 6 % níos airde ná an meánmhéid a measadh agus a suíodh do gach bliain idir 2016 agus 2020; ag tabhairt dá haire go mbaineann formhór na gcásanna a tuairiscíodh in 2020 mar chásanna calaoiseacha nó neamhchalaoiseacha agus a rinne difear d’ioncam an Aontais le tearcluacháil, le haicmiú mícheart / tuairisc mhíchruinn ar earraí nó le smuigleáil; ag tabhairt dá haire, ina theannta sin, gurbh iad cigireachtaí a rinne seirbhísí náisiúnta frithchalaoise an modh ba rathúla chun calaois a bhrath agus gur sháraigh siad rialuithe iarscaoilte agus rialuithe scaoilte maidir le himghabháil chalaoiseach dualgais a bhrath;

18. ag tabhairt le fios gur braitheadh agus gur tuairiscíodh 4 003 neamhrialtacht mar neamhrialtachtaí neamhchalaoiseacha in 2020, arb ionann sin agus 9 % níos ísle ná an meánlíon a tuairiscíodh gach bliain sa tréimhse idir 2016 agus 2020, agus go raibh luach iomlán na n-acmhainní dílse traidisiúnta a measadh agus a suíodh (EUR 382 mhilliún) 8 % níos ísle ná an meánmhéid a measadh agus a suíodh do gach bliain idir 2016 agus 2020;

19. ag tabhairt dá haire gurb amhlaidh, de réir Thuarascáil 2021 maidir le Bearna CBL, gur laghdaigh bearna CBL an Aontais in 2019 go EUR 134 bhilliún i dtéarmaí ainmniúla (laghdú dar luach EUR 6,6 billiún, geall leis, i ndáil le 2018); ag tabhairt dá haire, ina theannta sin, gurb amhlaidh, mar gheall ar athruithe shuntasacha ar chórais agus struchtúir chánach na ngeilleagar i ndiaidh ráig na paindéime, nach ndéantar ach meastacháin thapa do 2020 i gcás 18 mBallstát a sholáthar sa staidéar, rud a chiallaíonn nach féidir a mheas fós ar tháinig meath ar Bhearna CBL uile-Aontais ar fud in 2020 nó ar mhéadaigh sí; ag tabhairt dá haire gur dearbhaíodh leis na hanailísí eacnaiméadracha go bhfuil tionchar ag grúpa imthosca ar Bhearna CBL, agus gurb amhlaidh, as a measc sin, faoi rialú riarachán cánach, a cruthaíodh go raibh an suntas staitistiúil is mó maidir le méid Bhearna CBL a mhíniú ag an sciar de chaiteachas TF agus ag cur i bhfeidhm oibleagáidí maidir le faisnéis breise;

20. á chinneadh, ar bhonn éagsúlachtaí i rátaí braite bliantúla, nach raibh údaráis chustaim uile na mBallstát thíos le paindéim COVID-19 ar an mbealach céanna;

21. á iarraidh ar na Ballstáit measúnú a dhéanamh ar na rioscaí agus na heasnaimh a bhaineann lena gcuid straitéisí náisiúnta rialaithe custaim faoi seach, agus é mar aidhm solúbthacht na seiceálacha custaim a fheabhsú agus an tionchar a d’fhéadfadh a bheith ag imeachtaí gan choinne amach anseo a laghdú; á iarraidh ar an gCoimisiún cuidiú leis na Ballstáit a áirithiú go gcuirtear rialuithe aonfhoirmeacha chun feidhme laistigh den Aontas;

22. ag tabhairt dá haire gurbh iad coisbheart, teicstílí, feithiclí agus innealra agus trealamh leictreach na cineálacha earraí ba mhó a ndearna calaois agus neamhrialtachtaí i dtéarmaí líon na gcásanna agus luach airgeadaíochta difear dóibh, agus gur bhain formhór na gcásanna le tearcluacháil, le haicmiú mícheart / tuairisc mhíchruinn ar earraí nó le smuigleáil;

23. ag tabhairt dá haire gur thug an tAbhcóide Ginearálta tuairim an 9 Meán Fómhair 2021 maidir le himeachtaí Chúirt Bhreithiúnais an Aontais Eorpaigh (CBAE) i gcoinne na Ríochta Aontaithe mar gheall ar chalaois tearcluachála líomhnaithe a bhaineann le teicstílí agus bróga a allmhairítear ón tSín tríd an Ríocht Aontaithe, bunaithe ar na himscrúduithe arna ndéanamh ag OLAF agus ag bainistiú acmhainní dílse an Choimisiúin; ag tabhairt dá haire gur thug CBAE breithiúnas an 8 Márta 2022 inar dearbhaíodh gur mhainnigh an Ríocht Aontaithe a hoibleagáidí a chomhlíonadh trí mhainneachtain bearta éifeachtacha rialaithe custaim a chur i bhfeidhm agus trí mhainneachtain an méid ceart acmhainní dílse traidisiúnta a chur ar fáil i ndáil leis na hallmhairí lena mbaineann;

24. ag tabhairt dá haire gur dhiúltaigh CBAE i bpáirt do ríomh an Choimisiúin mar gheall ar éiginnteacht shuntasach maidir le cruinneas mhéideanna na n-acmhainní dílse arna n-éileamh ag an gCoimisiún agus nár bhunaigh an Coimisiún na méideanna iomlána don chaighdeán dlí is gá; ag tabhairt dá haire gur fhormheas CBAE an modh arna úsáid ag an gCoimisiún chun meastachán a dhéanamh ar mhéid na gcaillteanas acmhainní dílse traidisiúnta do chuid den tréimhse sáraithe agus go ndúirt sí gur faoin gCoimisiún atá sé caillteanais acmhainní dílse an Aontais atá dlite fós a athríomh; á iarraidh ar an gCoimisiún a mhíniú don údarás um urscaoileadh cérbh iad na hearráidí sa ríomh agus conas atá sé i gceist aige an earráid i ríomh na gcaillteanas de réir an chaighdeáin dhlíthiúil is gá a leigheas, agus an t-údarás um urscaoileadh a chur ar an eolas faoi thoradh na ríomhanna nua;

25. ag tabhairt dá haire gurb amhlaidh, le 5 bliana anuas, a bhí an ráta aisghabhála bliantúil idir 52 % agus 71 %, agus gurb ionann an ráta aisghabhála do chásanna a tuairiscíodh in 2020 agus 71 % faoi láthair; ag tabhairt dá haire, áfach, go bhfuil rátaí téarnaimh éagsúla i measc na mBallstát de bharr tosca amhail an cineál calaoise nó neamhrialtachta, nó an cineál féichiúnaí atá i gceist; ag tabhairt dá haire gurbh í an tSín i gcónaí an tír as ar tháinig an méid is mó earraí a ndearna neamhrialtachtaí calaoiseacha agus neamhchalaoiseacha difear dóibh;

Calaois caiteachais

26. ag tabhairt faoi deara gur tuairiscíodh gur chaloiseach iad 605 cinn de neamhrialtachtaí caiteachais in 2020, agus luach airgeadais EUR 266 mhilliún ag baint leo;

27. ag tabhairt dá haire gurbh ionann líon na neamhrialtachtaí caiteachais a tuairiscíodh a bheith neamhchalaoiseach in 2020 agus 6 696;

28. ag tabhairt dá haire go luaitear i dtuarascáil PIF an tábhacht a bhaineann le trédhearcacht maidir le cistí poiblí a úsáid, ós rud é gur gné dhíspreagthach í agus go bhfuil páirt ag an tsochaí shibhialta maidir le muinín a fheabhsú; á iarraidh ar an gCoimisiún oibriú chun trédhearcacht na dtairbhithe a mhéadú, lena n-áirítear conraitheoirí, fochonraitheoirí agus úinéirí tairbhiúla chistí an Aontais; á iarraidh ar na Ballstáit trédhearcacht a neartú freisin maidir le cistí an Aontais a úsáid, go háirithe le haghaidh soláthar éigeandála, ós rud é gur thuairiscigh ocht mBallstát nach ndearna siad amhlaidh go fóill;

29. ag tabhairt dá haire go raibh brath calaoise i gcomhthéacs an chomhbheartais talmhaíochta (CBT) comhchruinnithe i líon beag Ballstát le linn na tréimhse idir 2016 agus 2020, agus nár tugadh bunús leis sin le leibhéal comhchosúil íocaíochtaí do na Ballstáit sin ó bhuiséad CBT; ag tabhairt dá haire ina theannta sin gur bhain formhór na neamhrialtachtaí calaoiseacha a bhaineann le tacaíocht don talmhaíocht le húsáid doiciméad bréagach nó iarrataí bréagacha ar chúnamh, agus gur fhan a líon sin seasmhach den chuid is mó; ag tabhairt faoi deara ina theannta sin, mar chion de na híocaíochtaí a fuair na Ballstáit, gur mó difear a rinne calaois don chuid sin den bhuiséad a bhain le forbairt tuaithe ná mar a rinne sí do thacaíocht don talmhaíocht, cé is moite de bhearta margaidh, ar airde calaois ina leith ná mar a bhí don fhorbairt tuaithe; ag tabhairt dá haire, i ndáil le forbairt tuaithe, gurbh é falsú doiciméad an príomhchleachtas calaoiseach; á chur i bhfios go láidir gur gá tuilleadh imscrúduithe a dhéanamh agus bearta iomchuí breise a thabhairt ar an bhfód i gcoinne úsáid chistí an Aontais i ngníomhaíochtaí a bhaineann leis an talmhaíocht ag cuideachtaí nach n-urramaíonn dlíthe fostaíochta ná cearta bunúsacha oibrithe, mar a léiríodh le staid na n-oibrithe sa talmhaíocht, go háirithe le linn phaindéim COVID-19; á chur in iúl gur cúis imní di go raibh tús mall leis an tuairisciú ar chalaois a bhaineann le forbairt tuaithe don tréimhse 2014-2020, rud a d’fhéadfadh a bheith ina léiriú go bhfuil iarrachtaí neamhleora maidir le brath á ndéanamh i mBallstáit an Aontais;

30. ag tabhairt dá haire gur tháinig méadú, idir 2016 agus 2020, ar líon na neamhrialtachtaí a tuairiscíodh maidir leis an gCiste Comhtháthaithe, le Ciste Forbraíochta Réigiúnaí na hEorpa, le Ciste Sóisialta na hEorpa agus leis na Cistí Iascaigh do chlárthréimhse 2014-2020; á chur i bhfáth, áfach, maidir le gach ciste, agus go háirithe maidir le Ciste Forbraíochta Réigiúnaí na hEorpa, a mhéid a bhaineann le neamhrialtachtaí neamhchalaoiseacha, go raibh teorainn leis an méadú sin, lena leagtar béim ar laghdú eisceachtúil i líon na neamhrialtachtaí a braitheadh (agus na méideanna airgeadais gaolmhara) i gcomparáid leis an gclárthréimhse roimhe sin; ag tabhairt dá haire, ina theannta sin, gur tháinig laghdú, i ndáil leis an gclárthréimhse 2007-2013, ar líon na neamhrialtachtaí calaoiseacha agus neamhchalaoiseacha i ndáil leis an gCiste Comhtháthaithe, le Ciste Forbraíochta Réigiúnaí na hEorpa, le Ciste Sóisialta na hEorpa agus leis na Cistí Iascaigh, i gcomhréir leis an timthriall cur chun feidhme; ag tabhairt dá haire gur athraíodh roinnt rialacha cur chun feidhme ó chlárthréimhse amháin go dtí an chéad chlárthréimhse eile;

31. á chur in iúl go bhfuil sí den tuairim gur cheart cuideachtaí agus eagraíochtaí a bhfuil baint acu le cuideachtaí agus eagraíochtaí amach ón gcósta ina struchtúir úinéireachta a eisiamh ó chistí an Aontais a úsáid;

32. á chur i bhfios gur bunriachtanach í trédhearcacht iomlán sa chuntasacht le haghaidh caiteachais, go háirithe a mhéid a bhaineann le hoibreacha bonneagair a mhaoinítear go díreach trí chistí an Aontais nó trí ionstraimí airgeadais; á iarraidh ar an gCoimisiún a fhoráil go mbeidh rochtain iomlán ag saoránaigh an Aontais ar fhaisnéis faoi thionscadail chómhaoinithe;

An ghné sheachtrach de chosaint leasanna airgeadais an Aontais

33. á chur in iúl go bhfuil sí den tuairim gur cheart d’institiúidí agus do chomhlachtaí an Aontais níos mó béime a chur ar na cistí a chaitear i dtíortha nach tíortha an Aontais iad chun a fhíorú go gcaitear na cistí sin i gcomhréir leis na rialacha agus gan aon chalaois ná éilliú a bheith ann, agus chun a dhearbhú an rannchuidíonn siad le spriocanna bheartas forbartha agus seachtrach an Aontais; á mholadh go gcuirfí tacaíocht bhuiséadach ar fionraí i dtíortha nach bhfuil in Aontais i gcás inar follasach go mainníonn na húdaráis go soiléir fíorghníomhaíocht a dhéanamh i gcoinne éilliú forleathan, agus a áirithiú san am céanna go dtugtar an cúnamh don phobal sibhialta trí bhealaí malartacha;

34. ag tabhairt dá haire go raibh caiteachas an Aontais ar chomhar um fhorbairt scaipthe ar roinnt cistí go dtí deireadh 2020, agus go ndéantar, leis an Ionstraim nua um Chomharsanacht, Forbairt agus Comhar Idirnáisiúnta (NDICI), na roghanna cistiúcháin ar fad a bhí ann roimhe sin a chomhdhlúthú in aon ionstraim amháin mar chuid den bhuiséad bliantúil agus CAI 2021-2027; á chur i bhfios go bhfuil leithdháileadh foriomlán EUR 79,5 billiún ag NDICI don tréimhse 2021-2027; á mholadh go ndéanfaí cur chuige frithéillithe a phríomhshruthú in ionstraimí gníomhaíochta seachtraí uile AE, lena n-áirítear in NDICI, san Ionstraim um Chúnamh Réamhaontachais (IPA) agus i gcistí iontaobhais an Aontais; á iarraidh go dtabharfar tosaíocht níos mó don chomhrac i gcoinne an éillithe sa chaibidlíocht réamhaontachais agus do bhunú sraithe critéar a mbeidh creat láidir coinníollachta ag gabháil leo agus go ndíreofar ar fhothú acmhainneachta, amhail trí chomhlachtaí speisialaithe frithéillithe;

35. á chur in iúl gur oth léi gurb amhlaidh, de réir Thuarascáil Speisialta Uimh. 01/2022 ó Chúirt Iniúchóirí na hEorpa, ba bheag an tionchar ar athchóirithe bunúsacha a bhí ag an tacaíocht airgeadais dar luach EUR 700 milliún a sholáthar an tAontas idir 2014 agus 2020 chun feabhas a chur ar an smacht reachta sna Balcáin Thiar; á iarraidh ar an gCoimisiún comharthaí soiléire a thabhairt do na tíortha sin is iarrthóirí ina bhfuil frithfhreagairt i gcoinne caighdeáin maidir leis an smacht reachta ag cur a n-aontachais leis an Aontas i mbaol nó ag cur moill leis;

36. á iarraidh go ndéanfar creat coinníollachta láidir éigeantach le forálacha trédhearcachta agus clásail cheangailteacha in-fhorfheidhmithe maidir le frith-éilliú a áireamh i ngach comhaontú trádála agus infheistíochta idir an tAontas agus tríú tíortha; á mholadh gur cheart don Aontas, mar rogha dheireanach, smachtbhannaí a fhorchur nó comhaontuithe a chur ar fionraí i gcás bearta tromchúiseacha éillithe;

37. á iarraidh go ndéanfaí faireachán ar rioscaí an éillithe a bhaineann le tionscadail tógála agus infheistíochta ar mhórscála arna ndéanamh sna Ballstáit ag tíortha forlámhacha nach tíortha de chuid an Aontais iad, agus aird ar leith á tabhairt ar thrédhearcacht sna tionscadail sin, ar cúis imní iad go minic a mhéid a bhaineann le maoiniú neamh-thrédhearcach nó rioscaí fioscacha;

38. á mheas gur cheart go mbeadh an Pharlaimint go hiomlán rannpháirteach i gcaitheamh na ndeontas, na n-iasachtaí agus an chúnaimh eile uile a chuireann an tAontas Eorpach ar fáil don Úcráin;

An digiteáil ar mhaithe le leasanna airgeadais an Aontais a chosaint

39. á iarraidh go mbeidh níos mó de dhigiteáil, d’idir-inoibritheacht córas sonraí inchomparáide agus de chomhchuibhiú tuairiscithe, faireacháin agus iniúchóireachta san Aontas; á iarraidh ar an gCoimisiún féachaint an bhféadfaí an intleacht shaorga (IS) a úsáid ar mhaithe le cosaint a thabhairt do leasanna airgeadais an Aontais agus, chun na críche sin, á iarraidh ar an gCoimisiún agus ar na Ballstáit in athuair sainmhínithe a chomhchuibhiú chun sonraí inchomparáide a fháil ar fud an Aontais; á chur in iúl go bhfuil sí den tuairim gur cheart rochtain dhíreach thráthúil ar chórais sonraí amhail ARACHNE agus an córas luathbhraite agus eisiaimh (EDES) a bheith ag comhlachtaí uile an Aontais atá ag obair i réimse chosaint leasanna airgeadais an Aontais, lena n-áirítear OLAF, OIPE, Eurojust, Europol agus CIE;

40. á mheas, maidir le úsáid a bheith á baint as an uirlis scórála riosca in CAI 2021-2027 agus sa phlean téarnaimh NextGenerationEU, go háirithe maidir le cur chun feidhme RRF, gur cheart é a dhéanamh éigeantach a luaithe is féidir; á mholadh gur cheart ARACHNE a léiriú mar cheann de na príomhuirlisí lena dtugtar na straitéisí frithchalaoise náisiúnta (NAFSanna) a mbítear ag dréim leis go nglacfadh na Ballstáit iad chun comhtháthú an ollstruchtúir frithchalaoise a fheabhsú; á mheabhrú gur bhreac an Pharlaimint barúlacha i rún uaithi an 24 Samhain 2021 ( 18 ) maidir leis an athbhreithniú ar an Rialachán Airgeadais, agus á iarraidh ar an gCoimisiún in athuair, agus mar ábhar práinne, córas uile-Aontais, éigeantach, comhtháite agus idir-inoibritheach a bhunú, lena dtógfar ar uirlísí atá ann cheana, amhail ARACHNE agus EDES, ach gan a bheith teoranta dóibh; á mheabhrú nach mór faisnéis maidir leis na tionscadail ar fad atá á gcómhaoiniú ag an Aontas, le tairbhithe agus le húinéirí tairbhiúla a bheith sa chóras sin, agus nach mór a bheith in ann, leis an gcóras, na méideanna aonair ar fad a bhaineann leis an tairbhí céanna nó leis an úinéir tairbhiúil céanna a chomhiomlánú; á iarraidh ar an gCoimisiún, ina theannta sin, measúnú a dhéanamh ar na cúiseanna atá le cosc a bheith ar na Ballstáit ARACHNE a ghlacadh agus a úsáid ina iomláine, agus tuairisc ar na cúiseanna sin a thabhairt di; á chreidiúint, tríd an gcóras a dhéanamh níos soláimhsithe, go bhféadfadh sé spreagadh a thabhairt d’údaráis náisiúnta é a ghlacadh agus a úsáid;

41. ag tathant ar an gCoimisiún raon feidhme EDES a leathnú chun na cistí atá faoi bhainistíocht chomhroinnte a áireamh i gcomhthéacs an athbhreithnithe ar an Rialachán Airgeadais ( 19 )

42. á iarraidh ar an gCoimisiún leanúint d’fhaisnéis iomlán a thabhairt do na Ballstáit maidir le caiteachas díreach, tríú bhíthin an Chórais Trédhearcachta Airgeadais mar shampla, go háirithe faoi chuimsiú RRF, a bheith ina chuidiú freisin le cistiúchán dúbailte a sheachaint;

Straitéis frithchalaoise (2019) an Choimisiúin

43. ag tabhairt dá haire gur cuireadh dhá thrian de ghníomhaíochtaí straitéis frithchalaoise 2019 an Choimisiúin chun feidhme faoi mhí an Mheithimh 2021, agus go raibh cur chun feidhme an triain eile fós ar siúl; á iarraidh ar an gCoimisiún tuairisc a thabhairt ar chur chun feidhme na ngníomhaíochtaí atá fágtha; ag tabhairt dá haire, ina theannta sin, go ndearnadh dul chun cinn maith maidir le roinnt gníomhaíochtaí lena ndírítear ar chomhordú agus comhar idir ranna an Choimisiúin a mhéadú agus córas maoirseachta frithchalaoise níos éifeachtaí a chur ar fáil don Choimisiún; ag tabhairt dá haire go raibh an faireachán ar an obair leantach ar mholtaí OLAF níos éifeachtúla in 2020, agus machnamh déanta ar thart ar 1 400 moladh airgeadais a eisíodh idir Eanáir 2012 agus Meitheamh 2019;

44. á chur in iúl go bhfuil sí ar an eolas gur iarradh le straitéis frithchalaoise nua an Choimisiúin (CAFS), a glacadh in 2019, go ndéanfaí anailís straitéiseach fheabhsaithe ar shonraí a bhaineann le calaois agus go ndéanfaí táscairí ábhartha agus iontaofa a shainaithint chun calaois a chomhrac go rathúil; ag meabhrú chonclúidí Thuarascáil Speisialta Uimh. 01/2019 ó Chúirt Iniúchóirí na hEorpa dar teideal Fighting fraud in EU spending: action needed [Comhrac i gcoinne na calaoise i gcaiteachas an Aontais: an gá le gníomhaíocht], ina gcuirtear in iúl nach bhfuil sonraí cuimsitheacha agus inchomparáide ag an gCoimisiún maidir leis na leibhéil chalaoise arna mbrath i gcaiteachas an Aontais;

45. á chur in iúl gur oth léi gur beag tacaíocht a tugadh do na Ballstáit sna chéad bhlianta de chur chun feidhme CAFS, mar a chuir roinnt toscaireachtaí in iúl freisin le linn díospóireachtaí sa Chomhairle; á athdhearbhú go bhfuil sonraí cuimsitheacha agus inchomparáide maidir le scála agus cineál na calaoise agus na cúiseanna atá léi ríthábhachtach chun gníomhaíochtaí imscrúdaitheacha OLAF agus, ós rud é go bhfuil gníomhaíochtaí oibríochtúla á ndéanamh aige, OIPE, a dhéanamh níos fiúntaí fós; á mheabhrú go bhfuil freagracht túslíne ar na Ballstáit as bainistiú a dhéanamh ar thart ar 80 % den bhuiséad caiteachais agus as an ioncam ar fad, geall leis, a bhailiú; á thabhairt chun suntais go bhfuil ról tábhachtach ag na Ballstáit, dá bhrí sin, maidir le leasanna airgeadais an Aontais a chosaint, agus go bhfuil príomhról ag NAFS, ar cheart go mbeadh a bhunú ina thosaíocht sna Ballstáit ar fad;

46. ag cur béim ar an bhfíoras go n-éascódh córas lena gcuirtear ar chumas na n-údarás faisnéis a mhalartú cros-seiceáil a dhéanamh ar thaifid chuntasaíochta d’idirbhearta idir dhá Bhallstát nó níos mó chun calaois trasteorann i ndáil leis na cistí struchtúracha agus infheistíochta a chosc, agus, ar an gcaoi sin, go n-áiritheofaí cur chuige trasearnála agus cuimsitheach i leith chosaint leasanna airgeadais na mBallstát;

Leibhéal na mBallstát: straitéisí náisiúnta frithchalaoise (NAFSanna) agus seirbhísí comhordaithe frithchalaoise (AFCOSanna)

47. ag tabhairt dá haire, agus é ina chúis bhuartha di, gurb amhlaidh, faoi dheireadh 2020, nár thuairiscigh ach 14 Bhallstát go raibh NAFS glactha acu, suas ó 10 mBallstát in 2019, agus go raibh 5 Bhallstát eile ag cuimhneamh ar NAFS a ghlacadh nó a ullmhú; ag tabhairt dá haire, áfach, go bhfuil raon feidhme agus doimhneacht éagsúil ag baint leis na straitéisí sin agus gur gá roinnt díobh a thabhairt cothrom le dáta; á chur in iúl gur cúis bhuartha di, thairis sin, nár thosaigh ocht mBallstát go fóill ar NAFS a chur ar bun; á iarraidh go nglacfaidh níos mó Ballstát NAFS a ghlacadh agus é sin a thuairisciú don Choimisiún; á iarraidh ar an gCoimisiún tacaíocht agus comhairle nithiúil a thabhairt do na Ballstáit i bhfoirm treoirlínte maidir le NAFSanna a dhréachtú agus seirbhísí comhairliúcháin maidir le cur ar bun agus feidhmiú AFCOS, agus á iarraidh in athuair go ndéanfaí anailís ar na NAFSanna arna nglacadh agus ar na cúiseanna nach nglacann roinnt Ballstát NAFS;

48. á chur i bhfáth a thábhachtaí atá iarrachtaí níos comhordaithe, iomlánaíocha frithchalaoise sna Ballstáit, agus go bhfuil nuashonrú le déanamh ar NAFS chun aghaidh a thabhairt ar na rioscaí nua a ghabhann leis an méadú ar mhéideanna chistí an Aontais, lena n-áirítear CAI 2021-2027 nua agus NextGenerationEU, agus ar na rioscaí a ghabhann le paindéim COVID-19; á iarraidh ar an gCoimisiún measúnú a dhéanamh ar na NAFSanna atá glactha, scrúdú a dhéanamh ar cén fáth a bhfuil Ballstáit chun deiridh i ndáil lena nglacadh, agus tathant ar na Ballstáit eile dul ar aghaidh leis an nglacadh;

49. á mheabhrú gur cheart go ndéanfadh AFCOS éascú ar chomhar éifeachtach agus comhroinnt éifeachtach faisnéise le OLAF; á chur in iúl gur oth léi, áfach, nach ndéanann ach roinnt Ballstát comhordú éifeachtach ar an gcomhrac i gcoinne na calaoise agus an éillithe lena ndéantar difear do leasanna airgeadais an Aontais;

50. ag tabhairt moladh do OLAF as a rannchuidiú thar a bheith luachmhar le cosaint leasanna airgeadais an Aontais; á chur i bhfáth go bhfuil OLAF rí-ghann ar fhoireann agus go bhfuil acmhainní airgeadais de dhíth air;

OLAF agus OIPE

51. á chur in iúl gur geal léi Rialachán athbhreithnithe OLAF, a glacadh i mí na Nollag 2020 agus a tháinig i bhfeidhm an 17 Eanáir 2021, agus lena ngéaraítear na huirlisí imscrúdaitheacha chun calaois i gcoinne bhuiséad an Aontais a chomhrac, lena leagtar amach rialacha níos soiléire agus lena rialaítear an comhar idir OIPE agus OLAF; ag tabhairt dá haire go ndearnadh atheagrú inmheánach ar OLAF i mí an Mheithimh 2020; á iarraidh ar OIPE agus ar OLAF aon fhorluí oibre agus aon mhoill ar imeachtaí a sheachaint; á chur in iúl go bhfuil sí den tuairim gur cheart do OLAF agus do OIPE obair a chéile a chomhlánú agus a n-imscrúduithe a dhíriú ar na réimsí sin nach bhfuil aon inniúlachtaí ag an institiúid eile iontu;

52. á chur i bhfáth a thábhachtaí atá sé go gcloífeadh OLAF leis na caighdeáin is airde ina gcuid imscrúduithe agus go gcomhlíonfadh sé ceanglais uile an smachta reachta ina n-iomláine;

53. á chur in iúl gur geal léi go mbeartaítear, in Airteagal 9(a) de Rialachán athbhreithnithe OLAF, rialaitheoir ráthaíochtaí nós imeachta a bheidh freagrach as faireachán a dhéanamh ar a mhéid a chomhlíonann OLAF ráthaíochtaí nós imeachta agus as gearáin daoine lena mbaineann a láimhseáil; ag tabhairt dá haire nár ceapadh rialaitheoir na ráthaíochtaí nós imeachta go fóill; á chur in iúl gur cúis mhór bhuartha di na gearáin ó dhaoine lena mbaineann imscrúduithe arna ndéanamh ag OLAF maidir le sáruithe ar a gcearta, a bhain dá gcumas iad féin a chosaint ar na líomhaintí a rinneadh ina leith; á iarraidh ar OLAF agus ar rialaitheoir na ráthaíochtaí nós imeachta a chinntiú go ndéantar cearta nós imeachta na ndaoine lena mbaineann a urramú ina n-iomláine;

54. á chur in iúl gur cúis bhuartha di an laghdú ar an ráta díotála ó 53 % sa tréimhse 2007-2014 go 37 % sa tréimhse 2016-2020 sna cásanna a chuir OLAF ar aghaidh chuig na Ballstáit; á iarraidh ar údaráis na mBallstát dlúthchomhar a dhéanamh le OLAF agus scrúdú cúramach a dhéanamh ar na tuarascálacha imscrúdaithe tarchurtha agus ar na moltaí breithiúnacha, agus cásanna coiriúla a oscailt aon uair is gá chun a áirithiú go n-aisghabhfar cistí an Aontais a mbaintear mí-úsáid astu; á iarraidh ar OLAF athbhreithniú a dhéanamh ar na hanailísí a rinne sé roimhe seo ar na cúiseanna atá leis an ráta íseal diatála agus na moltaí a d’eisigh a Choiste Maoirseachta i dTuairim Uimh. 1/2021 a leanúint, amhail athbhreithniú ar chóras reatha na nósanna imeachta faireacháin agus comhar níos tráthúla leis na húdaráis bhreithiúnacha náisiúnta; á iarraidh ar OLAF obair leantach a dhéanamh go rialta ar a mholtaí breithiúnacha agus sonraí fúthu a chur lena thuarascáil bhliantúil;

55. á chur in iúl go bhfuil sí den tuairim gur cheart do OLAF obair leantach a dhéanamh ar a mholtaí airgeadais chun iad a chur i gcomparáid leis na suimeanna arna n-aisghabháil ag an gCoimisiún, agus gur cheart dó rannchuidiú le faireachán foriomlán a dhéanamh ar aisghabháil na gcistí;

56. ag tabhairt dá haire gur imscar OLAF an clár Hercule III chun treisiú le hacmhainneacht oibríochtúil na n-údarás náisiúnta agus réigiúnacha frithchalaoise i réimse na ngníomhaíochtaí oiliúna agus thacaíocht TF go dtí 2020; ag tabhairt dá haire gur cuireadh bailchríoch ar an measúnú ar Hercule III i ndeireadh 2021 agus gur thángthas ar an gconclúid go raibh an clár an-ábhartha agus an-éifeachtach a mhéid a bhaineann le leasanna airgeadais an Aontais a chosaint, ós rud é gur baineadh amach go rathúil na cuspóirí ginearálta, sonracha agus oibríochtúla a bhí leis; ag tabhairt dá haire go bhfuil Clár Frithchalaoise an Aontais Eorpaigh tagtha in ionad Hercule III ar feadh thréimhse CAI 2021-2027;

57. ag aithint phrionsabal na rúndachta maidir le himscrúduithe OLAF; á chur in iúl go bhfuil sí den tuairim, áfach, go bhfuil leas uileghabhálach poiblí i gceist agus go bhfuil sé de cheart ag saoránaigh an Aontais freisin rochtain a fháil ar na tuarascálacha agus na moltaí sin a bhaineann le himscrúduithe dúnta de chuid OLAF agus nósanna imeachta naisiúnta leantacha, mar a d’aithin CBAE i gCás T-517/19; á iarraidh ar OLAF, dá bhrí sin, sásra a chur ar bun chun na tuarascálacha agus na moltaí nach ann a thuilleadh d’aon chúis dlisteanach le prionsabal na rúndachta a choinneáil ina leith a fhoilsiú;

58. ag tabhairt dá haire gur ann do shocrú oibre a síníodh an 3 Meán Fómhair 2021 le haghaidh caidreamh comhair creata idir OIPE agus CIE araon; ag tabhairt dá haire, ina theannta sin, gur shínigh OLAF agus CIE socruithe riaracháin in 2019;

59. á chur in iúl gur geal léi go ndeachaigh OIPE i mbun oibríochta an 1 Meitheamh 2021; á chur in iúl gur geal léi an chéad tuarascáil bhliantúil uaithi; á chur in iúl gur díol sásaimh di gur oscail OIPE 576 imscrúdú ó chuaigh sé i mbun oibríochta agus gur iarr sé go ndéanfaí EUR 154,3 milliún san iomlán a urghabháil, dar ceadaíodh EUR 147 milliún lena urghabháil; á chur in iúl gur cúis bhuartha di gur mheas OIPE gurb ionann agus EUR 5,4 billiún san iomlán an damáiste arb iad calaois agus éilliú is cúis leis; á chur in iúl gur oth léi go mór nach bhfuil cúig Bhallstát – an Pholainn, an Ungáir (an dá thír is mó a thairbhíonn de chistí an Aontais), an tSualainn, an Danmhairg agus Éire –rannpháirteach in OIPE; á iarraidh ar na Ballstáit sin dul i bpáirt le OIPE a luaithe is féidir; á chur in iúl gur cúis bhuartha di go bhfuil an Pholainn ag diúltú d’aon chineál comhair le OIPE, cé gurb í atá ar cheann na dtíortha nach bhfuil rannpháirteach i dtéarmaí líon na n-imscrúduithe lena mbaineann a cuid saoránach; ag tathant ar na tíortha nach bhfuil rannpháirteach comhaontuithe comhair a shíniú le OIPE; á chur in iúl go bhfuil sí den tuairim go bhfuil tionchar díreach ag mainneachtain Ballstát comhar a dhéanamh le OIPE ar chosaint leasanna airgeadais an Aontais; á iarraidh ar an gCoimisiún rannpháirtíocht in OIPE a dhreasú trí bhearta dearfacha;

60. á chur in iúl gur geal léi iarrachtaí comhpháirteacha OLAF agus Europol measúnú a dhéanamh ar na bagairtí agus na leochaileachtaí a bhaineann le hionstraim RRF; á chur in iúl gur geal léi an socrú oibre idir OLAF agus Europol a tháinig i bhfeidhm an 9 Deireadh Fómhair 2020 agus an comhaontú idir Europol agus OIPE a tháinig i bhfeidhm an 19 Eanáir 2021;

61. ag cur béim ar ról OIPE sa bhonneagar nua frithchalaoise; ag tabhairt dá haire, ina theannta sin, na socruithe oibre a comhaontaíodh in 2020 agus a síníodh i mí Iúil 2021 idir OIPE agus OLAF, go háirithe maidir le malartú faisnéise, bainistiú cásanna agus comhar oibríochtúil;

62. ag tabhairt dá haire gur cheap an Chomhairle an 22 ionchúisitheoir Eorpacha i mí Iúil 2020; á mheabhrú go n-oibreoidh OIPE as lámh a chéile leis na húdaráis náisiúnta um fhorfheidhmiú an dlí agus go bhfeidhmíonn sé feidhm an ionchúisitheora i gcúirteanna inniúla na mBallstát rannpháirteach, agus, ag an am céanna, go gcomhoibríonn sé go dlúth le gníomhaireachtaí agus comhlachtaí an Aontais amhail Eurojust, Europol agus OLAF; ag tabhairt dá haire go bhfuil an seasamh uathúil sin ceaptha a chur ar a chumas do OIPE tarraingt ar thaithí agus dea-chleachtais atá ann cheana ar an leibhéal náisiúnta agus ar leibhéal an Aontais; ag dréim leis go dtabharfaidh an Coimisiún aird chuí ar athmheasúnú OIPE ar a chuid riachtanas foirne bunaithe ar a thaithí maidir le hualach oibre agus na coigeartuithe airgeadais is gá a dhéanamh chun a éifeachtacht agus a éifeachtúlacht oibríochtúil a ráthú;

63. ag tabhairt dá haire gur chuir an Príomh-Ionchúisitheoir Eorpach barúlacha agus breithnithe in iúl maidir leis an ngá leasú a dhéanamh ar Rialachán OIPE; á iarraidh ar an gCoimisiún dul i bun plé le OIPE chun na feabhsuithe is gá a shainaithint chun feabhas a chur ar a éifeachtacht oibríochtúil a fheabhsú; á iarraidh ar an gCoimisiún tuairisc a thabhairt don Pharlaimint i gcomhréir le hAirteagal 119(1) de Rialachán OIPE;

64. á chur i bhfáth gur gá Ionchúisitheoir Glas an Aontais Eorpaigh a chur ar bun trí shainordú OIPE a leathnú i gcomhréir le hAirteagal 86(4) CFAE chun feabhas a chur ar chur chun feidhme agus forfheidhmiú reachtaíocht chomhshaoil an Aontais, chun coireanna tromchúiseacha comhshaoil le gné thrasteorann a chomhrac agus chun buiséad an Aontais a chosaint; á áitiú gur gá méadú a dhéanamh ar buiséad agus ar líon foirne OIPE chun a áirithiú go bhfuil an acmhainneacht aige an ról atá aige a chomhlíonadh go héifeachtach i ngach réimse inniúlachta;

65. ag tabhairt dá haire go bhfuil ról ag AFCOS a mhéid a bhaineann le comhordú a dhéanamh ar leibhéal na mBallstát ar na hoibleagáidí agus na gníomhaíochtaí reachtacha, riaracháin agus imscrúdaitheacha i ndáil le leasanna airgeadais an Aontais a chosaint agus le comhar le OLAF a áirithiú;

66. á chur in iúl gur geal léi Oibríocht Sentinel a sheol Europol, lena mbeartaítear díriú ar chomhroinnt réamhghníomhach faisnéise, ar mhalartú faisnéise agus ar thacú le hoibríochtaí a chomhordú chun dul i ngleic le calaois i gcoinne chistí téarnaimh COVID-19 an Aontais, ós é is aidhm leis an oibríocht leochaileachtaí atá ina gcuid dhílis den chóras leithdháilte coistí a mhapáil, scéimeanna calaoise a úsáidtear chun spriocdhíriú ar an gcóras leithdháilte cistí a bhrath agus tacú le himscrúduithe ardtosaíochta i gcoinne cuspóirí ardluacha; á chur in iúl gur geal léi rannpháirtíocht OIPE, OLAF agus 21 Bhallstát de chuid an Aontais; á chur in iúl gur cúis bhuartha di nach bhfuil na Ballstáit a thairbhíonn go mór de chistí comhtháthaithe, amhail an Pholainn, an Ungáir agus an Bhulgáir, rannpháirteach san oibríocht; á iarraidh ar na Ballstáit sin dul i bpáirt leis an oibríocht; á iarraidh ar na Ballstáit, thairis sin, dlúthchomhar a dhéanamh le chéile agus le comhlachtaí an Aontais chun gur féidir gníomhú i gcoinne na calaoise lena mbaineann roinnt tíortha in éineacht;

67. á iarraidh ar OLAF, OIPE, Europol agus na AFCOS arna n-ainmniú faoin reachtaíocht náisiúnta, agus ar ghníomhaireachtaí eile de chuid an Aontais agus gníomhaireachtaí náisiúnta eile atá freagrach leanúint den mhalartú faisnéise a neartú, tacaíocht a chómhalartú agus comhlántacht a áirithiú ina gcuid gníomhaíochtaí oibríochtúla, mar a comhaontaíodh sna socruithe agus sna rialacháin bhunaithe oibre; á thabhairt chun suntais gurb amhlaidh, i ngeall ar an ollstruchtúr casta frithchalaoise atá i bhfeidhm, go bhfuil gá le dlúthchomhar idir na gníomhaithe éagsúla ar leibhéal an Aontais agus ar an leibhéal náisiúnta; á chur i bhfios go láidir gur gá tuilleadh iarrachtaí a dhéanamh chun calaois, éilliú agus gníomhaíochtaí neamhdhleathacha eile a chosc agus a chomhrac, lena n-áirítear comhar níos dlúithe leis na húdaráis náisiúnta, idir na Ballstáit agus ar leibhéal an Aontais;

An smacht reachta agus an comhrac i gcoinne an éillithe

68. á chur in iúl gur geal léi gur glacadh Rialachán (AE, Euratom) 2020/2092 maidir le córas ginearálta coinníollachta chun buiséad an Aontais a chosaint; ag athdhearbhú gur tháinig sé i bhfeidhm an 1 Eanáir 2021 agus, dá bhrí sin, go bhfuil sé infheidhme ó shin; á chur in iúl gur geal léi breithiúnais CBAE an 16 Feabhra 2022 a mhéid a bhaineann leis na caingne a thug an Ungáir agus an Pholainn in aghaidh an tsásra coinníollachta agus na conclúidí a bhí air lenar dearbhaíodh go bhfuil inniúlachtaí ag an Aontas maidir leis an smacht reachta sna Ballstáit agus go bhfuil an sásra coinníollachta maidir leis an smacht reachta i gcomhréir iomlán le dlí an Aontais;

69. á chur in iúl go bhfuil sí den tuairim go bhfuil sé thar am ag an gCoimisiún a chuid dualgas a chomhlíonadh mar “chaomhnóir na gConarthaí” agus dul i ngleic leis na sáruithe leanúnacha ar phrionsabail an smachta reachta i roinnt Ballstát, go háirithe sa Pholainn agus san Ungáir, ós rud é gur baol tromchúiseach do leasanna airgeadais an Aontais iad na sáruithe sin, ar an ábhar gur réamhriachtanas do bhainistiú fónta airgeadais i gcoitinne agus do bhainistiú éifeachtúil agus éifeachtach chistí an Aontais é na prionsabail sin a bheith á gcomhlíonadh; á chur in iúl gur geal léi an fógra ón gCoimisiún go ndéanfaidh sé an sásra coinníollachta maidir leis an smacht reachta a chur i bhfeidhm trí fhógra i scríbhinn a sheoladh faoi Airteagal 6(1) de Rialachán (AE, Euratom) 2020/2092 chuig an Ungáir; á chur in iúl go bhfuil sí den tuairim gur coincheap uilíoch é an smacht reachta agus gur cheart don Choimisiún breithniú ar an sásra coinníollachta maidir leis an smacht reachta a chur i bhfeidhm maidir le gach Ballstát a mhainníonn an smacht reachta a urramú gan eisceacht; ag tabhairt rabhadh go bhféadfadh sé go bhfuil tionchar díobhálach á imirt cheana ag moilleanna ar leasanna airgeadais an Aontais agus ar staid an smachta reachta i mBallstáit áirithe;

70. á iarraidh ar an gCoimisiún na rúin ón bParlaimint a bhaineann le sáruithe an smachta reachta ag rialtais na Polainne agus na hUngáire a chur san áireamh; á iarraidh ar na rialtais sin comhoibriú go hiomlán leis an gCoimisiún agus na coinníollacha a éilítear le haghaidh scaoileadh na gcistí a chomhlíonadh; á chur in iúl go bhfuil sí den tuairim sa chás nach gcomhlíonann na Ballstáit sin na coinníollacha sin, gur cheart don Choimisiún na cistí Aontais a bhainistiú go sealadach agus go díreach trí rialtais áitiúla agus eagraíochtaí na sochaí sibhialta;

71. á mheabhrú gur réamhriachtanais chun rochtain a fháil ar chistí iad comhlíonadh an smachta reachta agus comhlíonadh Airteagal 2 CAE, go bhfuil Sásra Coinníollachta an Smachta Reachta infheidhme go hiomlán maidir le RRF agus nár cheart aon bhearta a mhaoiniú faoi RRF atá contrártha do luachanna AE a chumhdaítear in Airteagal 2 CAE;

72. á áitiú nach féidir aon íocaíochtaí a dhéanamh leis an bPolainn faoi RRF go dtí go gcuirfear chun feidhme ina n-iomláine breithiúnais ábhartha uile CBAE agus na Cúirte Eorpaí um Chearta an Duine, agus go dtí go n-aithníonn a húdaráis náisiúnta tosaíocht dhlí an Aontais;

73. ag tathant ar an gCoimisiún a áirithiú, chun trédhearcacht a mhéadú, go gcoinnítear an Pharlaimint go hiomlán ar an eolas faoin gcaibidlíocht go léir idir an Coimisiún agus na húdaráis náisiúnta, agus an Pharlaimint a chur ar an eolas láithreach faoi aon fhorbairtí ábhartha;

74. á iarraidh ar an gCoimisiún gach uirlis atá ar fáil dó a úsáid chun comhlíonadh na luachanna a chumhdaítear in Airteagal 2 CAE agus tosaíocht dhlí an Aontais a áirithiú; á chur i bhfáth go bhfuil an Coimisiún agus an Chomhairle cuntasach go polaitiúil don Pharlaimint as a gcuid gníomhaíochtaí;

75. ag aithint na n-iarrachtaí uile atá déanta go háirithe ag na Ballstáit atá comharsanach leis an Úcráin chun fáilte a chur roimh dhaoine atá ag teitheadh ón gcogadh ansin; á chur in iúl go bhfuil sé den tuairim go bhfuil oibleagáid ar an Aontas Eorpach cabhrú leis na Ballstáit na hualaí eisceachtúla sin a iompar; á mheabhrú, áfach, nach féidir aon íocaíocht a dhéanamh má dhiúltaíonn Ballstát cloí le rialuithe CBAE agus aitheantas a thabhairt do thosaíocht dhlí an Aontais; á chur i bhfáth gur gá Parlaimint na hEorpa a choinneáil ar an eolas maidir le gach leithdháileadh chun na gcríoch sin agus maidir le húsáid chistí an Aontais chun cabhrú le dídeanaithe ón Úcráin sna Ballstáit is tairbhithe;

76. ag aithint a thábhachtaí atá an tuarascáil bhliantúil ar an smacht reachta agus gur dlúthchuid den tuarascáil é an comhrac i gcoinne an éillithe; á chur in iúl go bhfuil sí den tuairim, áfach, nach féidir léi teacht in ionad na tuarascála frithéillithe; á chur in iúl gur geal léi go bhfuil sé i gceist ag an gCoimisiún moltaí sonracha do na Ballstáit a chur sa tuarascáil ar an smacht reachta; á chur in iúl go bhfuil sí den tuairim gur cheart don Choimisiún breithniú ar innéacs éillithe a bhunú bunaithe ar chritéir sho-infheidhmithe agus gur cheart dó machnamh a dhéanamh ar fheidhmíocht na mBallstát maidir le héilliú a chomhrac agus a chuid torthaí a chur leis an gcaibidil maidir le frithéilliú sa tuarascáil ar an smacht reachta;

77. á chur in iúl gur cúis mhór bhuartha di torthaí Thuarascáil 2020 ar an Smacht Reachta, ina gcuirtear béim ar an imní atá ann faoina éifeachtaí atá an t-imscrúdú, an t-ionchúiseamh agus an breithniú ar chásanna éillithe, lena n-áirítear cásanna ardleibhéil i roinnt Ballstát; á áitiú nach mór éilliú ardleibhéil a ionchúiseamh go córasach;

78. á thabhairt chun suntais go mbíonn éifeachtaí díobhálacha ag an éilliú ar chearta na saoránach; á mholadh in athuair, dá bhrí sin, gur cheart don Aontas dul i mballraíocht leis an nGrúpa Stát i gCoinne na hÉillitheachta, agus nádúr sonrach an Aontais, a chuid institiúidí agus dhlí an Aontais á gcur san áireamh; á iarraidh ar an gCoimisiún plean féideartha ballraíochta a thíolacadh, faoi chuimsiú Airteagal 83 CFAE agus i gcomhar le hAirteagal 218 CFAE; á iarraidh ar an gCoimisiún in athuair, ina theannta sin, plean a thíolacadh maidir le sásra inmheánach um mheastóireacht éillithe a chur ar bun d’institiúidí an Aontais;

79. á iarraidh ar an gCoimisiún foráil a dhéanamh do chosaint chuí dlí d’iriseoirí iniúchacha a bheadh ar aon dul leis an gcosaint a thugtar do sceithirí;

80. á aithint go bhfuil ról ríthábhachtach ag iolrachas na meán agus ag iriseoirí chun leasanna airgeadais an Aontais a chosaint trí chalaois agus éilliú a nochtadh; á iarraidh ar na Ballstáit a gcosaint agus cosaint a bhfoinsí a áirithiú; á mholadh go nglacfaí agus go gcuirfí chun feidhme go pras an treoir maidir le cásanna straitéiseacha i gcoinne rannpháirtíocht phoiblí (an treoir frith-SLAPP); á iarraidh ar an gCoimisiún agus ar na Ballstáit comhrac a dhéanamh i gcoinne aon chineál úsáide neamhdhleathaí a bhaintear as earraí spiaireachta agus as bogearraí haiceála amhail Pegasus nó Predator; á chreidiúint gurb í an trédhearcacht an bealach is fearr chun calaois agus éilliú a chomhrac;

81. á chur i bhfáth gur gá eisíoc iasachtaí díreacha agus indíreacha a dhéanamh coinníollach ar shonraí cánach agus cuntasaíochta de réir tíre a bheith foilsithe, agus ar nochtadh faisnéise maidir le húinéireacht thairbhiúil ag na tairbhithe agus ag na hidirghabhálaithe airgeadais a bhfuil baint acu le hoibríochtaí maoinithe;

82. á chur in iúl go bhfuil sí den tuairim gur cheart cistí a aisíoc aon uair a chruthaítear gur ann do chás éillithe nó calaoise;

Ollstruchtúr frithchalaoise an Aontais agus tuairisciú bliantúil an Choimisiúin

83. á mheas gur cuireadh tús le ré nua le maoiniú an Aontais nuair a glacadh an plean téarnaimh NextGenerationEU agus go dtugann sé sin dúshláin bhreise d’ollstruchtúr frithchalaoise an Aontais; á chur in iúl go bhfuil sí go láidir den tuairim, dá bhrí sin, gur gá an t-ollstruchtúr frithchalaoise a neartú tuilleadh; á chur i bhfáth go bhfuil OLAF, OIPE, Europol agus Eurojust gann ar fhoireann agus go bhfuil acmhainní airgeadais de dhíth orthu; á thabhairt chun suntais go bhfuil ró-ualach ar Europol agus ar Eurojust ach go háirithe i bhfianaise na sainorduithe nuaghlactha atá acu agus oibríochtaí uile-Aontais atá spriocdhírithe ar shócmhainní coiriúla a mhéid a bhaineann le hionradh na Rúise ar an Úcráin; á mheabhrú don Choimisiún agus don Chomhairle go bhfilleann gach euro a chaitear ar fhaireachán agus ar imscrúdú ar bhuiséad an Aontais;

84. á chur in iúl gur geal léi NextGenerationEU – an Fóram um Fhorfheidhmiú an Dlí (NGEU-LEF), ar tionscnamh comhpháirteach é atá á stiúradh ag Europol agus ag an Iodáil i gcomhpháirt le chéile agus lena dtugtar Europol, OIPE, OLAF, Eurojust, Gníomhaireacht an Aontais Eorpaigh um Oiliúint i bhForfheidhmiú an Dlí agus na Ballstáit le chéile, chun bealach chun cinn a bhunú i gcomhpháirt le chéile maidir le cosc a chur ar bhagairtí ar chistí NextGenerationEU agus ar leasanna airgeadais an Aontais agus chun cur i gcoinne na mbagairtí sin;

85. ag tacú leis an iarraidh ón gCoimisiún go mbeadh “fís Eorpach” ann i gcomhar idir comhlachtaí an Aontais agus údaráis náisiúnta agus i gcomhordú a ngníomhaíochtaí; á chreidiúint go bhfuil gá le cur chuige iomlánaíoch níos struchtúrtha chun forluí a sheachaint, chun faisnéis a chomhroinnt agus a mhalartú, agus chun comhtháthú sraitheanna reatha iomadúla an ollstruchtúir frithchalaoise a chothú agus chun toradh ar mó ná suim a chomhpháirteanna é a bhaint amach;

86. á iarraidh ar an gCoimisiún féachaint ar bhealaí nua chun anailís chuimsitheach a dhéanamh ar thuarascáil bhliantúil PIF i dteannta tuarascálacha bliantúla agus foinsí faisnéise eile, lena n-áirítear trí idirphlé idir Europol, Eurojust agus OIPE a fheabhsú agus a chur chun cinn, agus trí threochtaí i neamhrialtachtaí calaoiseacha agus neamhchalaoiseacha a shainaithint, laigí a bhrath agus ceachtanna fóinteacha a fhoghlaim chun glacadh na mbeart um sheasmhacht in aghaidh na calaoise ag na geallsealbhóirí uile a fheabhsú;

87. ag tabhairt dá haire go bhfuil gá le tuarascáil bhliantúil shonrach ón gCoimisiún maidir leis an anailís agus an staid mar atá i ndáil leis an mbonneagar foriomlán frithchalaoise, ina ndéantar measúnú, i measc nithe eile, ar leibhéal idir-inoibritheachta ghníomhaithe an Aontais sa chomhrac i gcoinne na calaoise, agus aghaidh á tabhairt ar naisc a d’fhéadfadh a bheith ann leis na Seimeastair Eorpacha agus na tuarascálacha de réir tíre, leis an tuarascáil maidir le frithéilliú, agus le cur i bhfeidhm an tsásra coinníollachta maidir leis an smacht reachta;

88. á thabhairt chun suntais gur cheart don Choimisiún, chun éilliú a chomhrac go héifeachtach chun brústocaireacht neamhdhleathach agus cásanna doirse imrothlacha a sheachaint, cur chuige iomlánaíoch, comhleanúnach, córasach agus comhsheasmhach a ghlacadh trí rialacha níos fearr a fhorbairt maidir le trédhearcacht, neamhréireachtaí agus coinbhleachtaí leasa, agus freisin maidir le sásraí um rialú inmheánach a neartú; á chur i bhfios go láidir go mbeidh trédhearcacht fheabhsaithe maidir le tairbhithe cistiúcháin de chuid an Aontais agus cistiúcháin náisiúnta tábhachtach freisin chun déileáil leis an gcomhthéacs idirnáisiúnta nua casta;

89. ag athdhearbhú an leibhéil mhíshásúil anailíse a sholáthraítear sna hiarscríbhinní a ghabhann le tuarascáil PIF maidir le cásanna coinbhleachtaí leasa; á iarraidh ar an gCoimisiún dul i mbun na hanailíse sin, i gcomhréir le hAirteagal 61 den Rialachán Airgeadais agus leis an “Treoir maidir le coinbhleachtaí leasa a sheachaint agus a bhainistiú faoin Rialachán Airgeadais” a eisíodh an 7 Aibreán 2021 chun leas na mBallstát;

o

o o

90. á threorú dá hUachtarán an rún seo a chur ar aghaidh chuig an gComhairle, chuig an gCoimisiún agus chuig na Ballstáit.

(1) OLAF, Twenty-first report of the European Anti-Fraud Office, 1 January to 31 December 2020 [An t-aonú tuarascáil is fiche ón Oifig Eorpach Frith-Chalaoise, an 1 Eanáir go dtí an 31 Nollaig 2020], 2020.

(2) Tuarascáil Bhliantúil 2020, Coiste Maoirseachta OLAF, Meitheamh 2021.

(3) IO L 248, 18.9.2013, lch. 1.

(4) IO L 437, 28.12.2020, lch. 49.

(5) IO L 305, 26.11.2019, lch. 17.

(6) IO L 198, 28.7.2017, lch. 29.

(7) IO L 283, 31.10.2017, lch. 1.

(8) IO L 274, 28.10.2019, lch. 1.

(9) IO L 424, 15.12.2020, lch. 1.

(10) IO L 433 I, 22.12.2020, lch. 1.

(11) IO L 84, 20.3.2014, lch. 6.

(12) IO L 172, 17.5.2021, lch. 110.

(13) Téacsanna arna nglacadh, P9_TA(2022)0042.

(14) Tuairim ón Abhcóide Ginearálta Pikamäe an 9 Meán Fómhair 2021, Cás C-213/19, an Coimisiún Eorpach v Ríocht Aontaithe na Breataine Móire agus Thuaisceart Éireann, EU:C:2021:724.

(15) Breithiúnas an 8 Márta 2022, Cás C-213/19, an Coimisiún Eorpach v Ríocht Aontaithe na Breataine Móire agus Thuaisceart Éireann, EU:C:2021:724.

(16) Breithiúnas ón gCúirt Ghinearálta, an 1 Meán Fómhair 2021, Cás T-517/19, Andrea Homoki v an Coimisiún Eorpach, EU:T:2021:529.

(17) Teachtaireacht ón gCoimisiún an 14 Aibreán 2021 dar teideal on the EU Strategy to tackle Organised Crime 2021-2025 [maidir le Straitéis an Aontais chun dul i ngleic leis an gCoireacht Eagraithe 2021-2025] (COM(2021)0170).

(18) IO C 224, 8.6.2022, lch. 37.

(19) Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais (IO L 193, 30.7.2018, lch. 1).